מספר פנימי: 2082408

הכנסת העשרים ושתיים

**יוזמים: חברי הכנסת** **אורי מקלב**  
 **משה גפני**  
 **יעקב אשר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1218/22

הצעת חוק פיקוח על מחירי מצרכים ושירותים (תיקון – קביעת ההפרש בין מחיר מצרך לצרכן ומחיר מצרך לקמעונאי כרווח מרבי), התש"ף–2019

|  |  |  |
| --- | --- | --- |
| תיקון סעיף 12 | 1. | בחוק פיקוח על מחירי מצרכים ושירותים, התשנ"ו–1996[[1]](#footnote-2), בסעיף 12, אחרי סעיף קטן (ב) יבוא: |
|  |  | "(ב1) קבעו השרים בצו מחיר מרבי למצרך במכירתו לקמעונאי ומחיר מרבי לאותו מצרך במכירתו לצרכן, יראו בצו גם קביעה של רווח מרבי שמותר לקמעונאי להפיק ממכירת המצרך, כאמור בסעיף קטן (ב), ובלבד שלא נקבעה הוראה אחרת לעניין הרווח המרבי; סכום הרווח המרבי האמור יהיה שווה לסכום ההפרש שבין המחיר המרבי שנקבע למצרך במכירתו לצרכן לבין המחיר המרבי שנקבע למצרך במכירתו לקמעונאי." |

דברי הסבר

חוק פיקוח על מחירי מצרכים ושירותים, התשנ"ו–1996 (להלן – החוק) נחקק במטרה להגדיר תשתית ברורה ויציבה למדיניות פיקוח המחירים של הממשלה. בין היתר, החוק מסמיך את השרים הרלוונטיים לקבוע בצו מחיר או מחיר מרבי למצרך או לשירות (להלן – המחיר המרבי).

במסגרת היחסים המסחריים, יצרנים נוהגים לתת לקמעונאים הנחות משמעותיות בעבור מצרכים, ובין היתר הנחות מהמחיר המרבי שנקבע בצו למצרך בפיקוח (להלן – הנחות מסחריות). שיעור ההנחות המסחריות משתנה בהתאם לכוח השוק של הקמעונאי, וככל שהקמעונאי גדול יותר, כך גם ההנחות המסחריות שהיצרן נאלץ להעניק.

ברובם המכריע של המקרים, הקמעונאים אינם מגלגלים את ההנחה המסחרית לצרכן, וגובים בעבור המצרך את המחיר המרבי המותר להם. כלומר, גם כאשר קמעונאי רוכש מיצרן את המצרך במחיר מוזל, הציבור לא מפיק תועלת ישירה מהנחות אלה והן לא משמשות להגדלת היקף המכירות של הקמעונאי.

התופעה של מתן הנחות מסחריות אף פוגעת קשות בתחרות. יצרנים קטנים ובינונים המבקשים להתחרות בשוק, נאלצים לתת לקמעונאים הנחות גבוהות במיוחד, רק כדי שיציבו את מצרכיהם על המדף, ולפיכך היכולת שלהם להתחרות ביצרנים גדולים נפגעת. ממילא נגישותם של היצרנים הקטנים והבינוניים לשטחי המכירה מוגבלת ביותר, והצורך להעניק לקמעונאים הנחות גבוהות רק מחמירה את מצבם. כמו כן, יצרנים חדשים המתעתדים להיכנס לשוק נמנעים מלעשות כן, מכיוון שאין להם יכולת אמיתית להתחרות ביצרנים הגדולים.

לפיכך, מוצע לקבוע בחוק שכאשר השרים הרלוונטיים קובעים בצו מחיר מרבי במכירה של מצרך לקמעונאי ומחיר מרבי במכירה של אותו מצרך לצרכן, יראו בכך קביעה של רווח מרבי שניתן להפיק ממכירת המצרך. לפי המוצע, הרווח המרבי יהיה שווה להפרש בין המחירים המרביים שנקבעו בצו. כך, למעשה, מוטלת חובה על הקמעונאי לגלגל אל הצרכן את ההנחות המסחריות שניתנות לו על מצרכים הנמצאים בפיקוח, אשר נקבע להם מחיר מרבי, כך שגם ציבור הצרכנים יוכל ליהנות מההנחות המסחריות שניתנות על ידי היצרן של מצרך כאמור.

ההסדר המוצע יעודד תחרות בין יצרנים קטנים ובינוניים לבין יצרנים גדולים, שכן קביעת רווח מרבי תצמצם את התמריץ של קמעונאים לרכוש מצרכים בהנחות מסחריות מיצרנים גדולים.

הצעת חוק זהה הונחה על שולחן הכנסת העשרים על ידי חבר הכנסת אורי מקלב וקבוצת חברי הכנסת (פ/2992/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א בכסלו התש"ף – 9.12.19

1. ס"ח התשנ"ו, עמ' 192. [↑](#footnote-ref-2)